Document ID: 32014D0394

DEĊIŻJONI TAL-KUNSILL
tat-23 ta' Ġunju 2014
dwar il-pożizzjoni li għandha tiġi adottata mill-Unjoni Ewropea fil-Kunsill ta' Assoċjazzjoni stabbilit permezz tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali min-naħa l-oħra, fir-rigward tal-adozzjoni ta' deċiżjonijiet fil-Kunsill ta' Assoċjazzjoni dwar ir-Regoli ta' Proċedura tal-Kunsill ta' Assoċjazzjoni u dawk tal-Kumitat ta' Assoċjazzjoni, dwar ir-Regoli ta' Proċedura li jirregolaw is-Soluzzjoni ta' Tilwim skont it-Titolu X u l-Kodiċi ta' Kondotta għall-membri tal-bordijiet u l-medjaturi, dwar il-Lista ta' Membri tal-Bord u dwar il-Lista ta' Esperti dwar il-Kummerċ u l-Iżvilupp Sostenibbli
(2014/394/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 217 flimkien mal-Artikolu 218(9) tiegħu,
Wara li kkunsidra l-proposta mill-Kummissjoni Ewropea,
Billi:
(1)
Fit-23 ta' April 2007, il-Kunsill awtorizza lill-Kummissjoni biex tinnegozja Ftehim ta' Assoċjazzjoni f'isem l-Unjoni Ewropea u l-Istati Membri tagħha mal-Amerika Ċentrali. Id-direttivi ta' negozjati ġew emendati fl-10 ta' Marzu 2010 biex jinkludu l-Panama fil-proċess ta' nnegozjar.
(2)
In-negozjati ġew konklużi fis-Summit tal-UE - Amerika Latina u l-Karibew f'Madrid f'Mejju 2010.
(3)
Il-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha minn naħa u l-Amerika Ċentrali min-naħa l-oħra (1), (“il-Ftehim”) ġie inizjalat fit-22 ta' Marzu 2011, u ġie ffirmat fid-29 ta' Ġunju 2012.
(4)
Skont l-Artikolu 353(4) tal-Ftehim, il-Ftehim ġie applikat provviżorjament mill-1 ta' Awwissu 2013 man-Nikaragwa, il-Ħonduras u l-Panama, mill-1 ta' Ottubru 2013 ma' El Salvador u l-Kosta Rika u mill-1 ta' Diċembru 2013 mal-Gwatemala.
(5)
L-Artikolu 4 tal-Ftehim jistabbilixxi Kunsill ta' Assoċjazzjoni, li għandu jissorvelja t-twettiq tal-għanijiet tal-Ftehim u jissorvelja l-implimentazzjoni tiegħu.
(6)
L-Artikolu 6 tal-Ftehim jistipula li l-Kunsill ta' Assoċjazzjoni għandu jkollu s-setgħa li jieħu deċiżjonijiet fil-każijiet previsti f'dan il-Ftehim sabiex jintlaħqu l-għanijiet tal-Ftehim.
(7)
L-Artikolu 5(2) tal-Ftehim jistipula li l-Kunsill ta' Assoċjazzjoni għandu jadotta r-Regoli tal-Proċedura tiegħu stess.
(8)
L-Artikolu 7(3) tal-Ftehim jistipula li l-Kunsill ta' Assoċjazzjoni għandu jadotta r-Regoli tal-Proċedura tal-Kumitat ta' Assoċjazzjoni.
(9)
L-Artikolu 8(6) tal-Ftehim jistipula li l-Kunsill ta' Assoċjazzjoni għandu jadotta r-Regoli tal-Proċedura tas-Sottokumitati.
(10)
L-Artikolu 297(2) jistipula li l-Kunsill ta' Assoċjazzjoni għandu japprova lista ta' sbatax-il espert b'għarfien espert fil-liġi ambjentali, il-kummerċ internazzjonali jew is-soluzzjoni ta' tilwimiet li jqumu taħt ftehimiet internazzjonali u lista ta' sbatax-il espert b'għarfien espert fil-qasam tal-liġi tax-xogħol, il-kummerċ internazzjonali jew is-soluzzjoni ta' tilwimiet li jqumu taħt ftehim internazzjonali.
(11)
L-Artikolu 325(1) jistipula li l-Kunsill ta' Assoċjazzjoni għandu jistabbilixxi lista ta' sitta u tletin individwu li huma lesti u kapaċi jservu bħala membri tal-Bord fis-sens tat-Titolu X tal-Ftehim dwar is-Soluzzjoni ta' Tilwim.
(12)
L-Artikolu 328(1) jistipula li l-Kunsill ta' Assoċjazzjoni għandu jadotta regoli ta' proċedura kif ukoll kodiċi ta' kondotta, li jirregola s-Soluzzjoni ta' Tilwim skont Titolu X tal-Ftehim.
(13)
L-Unjoni għandha tiddeċiedi l-pożizzjoni li trid tiġi adottata dwar l-adozzjoni tar-Regoli ta' Proċedura tal-Kunsill ta' Assoċjazzjoni u dawk tal-Kumitat ta' Assoċjazzjoni, ir-Regoli tal-Proċedura li jirregolaw is-Soluzzjoni ta' Tilwim skont Titolu X tal-Ftehim u l-Kodiċi ta' Kondotta għall-membri tal-bordijiet u medjaturi, il-lista ta' membri tal-bord kif ukoll il-lista ta' esperti dwar il-Kummerċ u l-Iżvilupp Sostenibbli,
ADOTTA DIN ID-DEĊIŻJONI:
Artikolu 1
Il-pożizzjoni li għandha tiġi adottata mill-Unjoni Ewropea fil-Kunsill ta' Assoċjazzjoni stabbilit permezz tal-Ftehim li jistabbilixxi Assoċjazzjoni bejn l-Unjoni Ewropea u l-Istati Membri tagħha, minn naħa, u l-Amerika Ċentrali min-naħa l-oħra, fir-rigward tal-adozzjoni tar-Regoli ta' Proċedura tal-Kunsill ta' Assoċjazzjoni u dawk tal-Kumitat ta' Assoċjazzjoni, ir-Regoli tal-Proċedura li jirregolaw is-Soluzzjoni ta' Tilwim skont it-Titolu X u l-Kodiċi ta' Kondotta għall-membri tal-bordijiet u l-medjaturi, il-Lista ta' Membri tal-Bord kif ukoll il-Lista ta' Esperti dwar il-Kummerċ u l-Iżvilupp Sostenibbli għandha tkun ibbażata fuq l-abbozz ta' deċiżjonijiet tal-Kunsill ta' Assoċjazzjoni annessa ma' din id-Deċiżjoni.
Korrezzjonijiet tekniċi minuri fl-abbozz ta' deċiżjonijiet tal-Kunsill ta' Assoċjazzjoni jistgħu jiġu miftiehma mir-rappreżentanti tal-Unjoni fil-Kunsill tal-Assoċjazzjoni mingħajr deċiżjoni ulterjuri tal-Kunsill.
Artikolu 2
Wara l-adozzjoni tagħhom, id-deċiżjonijiet tal-Kunsill ta' Assoċjazzjoni għandhom jiġu ppubblikati f'Il-Ġurnal Uffiċjali tal-Unjoni Ewropea.
Artikolu 3
Din id-Deċiżjoni għandha tidħol fis-seħħ fid-data tal-adozzjoni tagħha.
Magħmul fil-Lussemburgu, it-23 ta' Ġunju 2014.

Labels: 19
5
10
3
18
15